หุ้นเอเชียแกว่งแคบรอผลปธน.สหรัฐ
การซื้อขายหลักทรัพย์ในเอเชียแกว่งตัวในทิศทางเดียวกัน เพื่อรอดูผลการเลือกตั้งประธานาธิบดีสหรัฐ
6 พ.ย. 2555

การซื้อขายหลักทรัพย์ในเอเชียแกว่งตัวในทิศทางเดียวกัน เพื่อรอดูผลการเลือกตั้งประธานาธิบดีสหรัฐ
ดัชนีฮั่งเส็งตลาดหุ้นฮ่องกง ปิดภาคเช้าปรับตัวลดลง  115.73 จุด หรือ 0.53% ปิดภาคเช้าที่ 21,890.67 จุด  ในวันนี้ เนื่องจากนักลงทุนชะลอการลงทุนก่อนการเลือกตั้งประธานาธิบดีสหรัฐ ซึ่งเป็นการชิงชัยกันระหว่างบารัค โอบามาประธานาธิบดีคนปัจจุบันจากพรรคเดโมแครต และมิตต์ รอมนีย์ จากพรรครีพับลิกัน โดยผลสำรวจล่าสุดที่จัดทำโดยศูนย์วิจัยพิวทั่วประเทศระหว่างวันที่ 31 ต.ค.-3 พ.ย. เผยให้เห็นว่านายโอบามามีคะแนนนำนายรอมนีย์อยู่ 48% ต่อ 45%
ดัชนีนิกเกอิตลาดหุ้นโตเกียวปิดภาคเช้าลดลง ลดลง 41.31 จุด หรือ 0.46% แตะที่ 8,966.13 จุด  ท่ามกลางปริมาณการซื้อขายที่บางเบา ขณะที่นักลงทุนเข้ามาเทขายทำกำไรหุ้นที่พุ่งขึ้นในช่วงก่อนหน้านี้ นักลงทุนหลีกเลี่ยงการเข้าซื้อหุ้นในปริมาณมาก ก่อนที่จะรับทราบผลการเลือกตั้งสหรัฐในวันอังคารตามเวลาสหรัฐ และก่อนที่การประชุมพรรคคอมมิวนิสต์ของจีนจะมีขึ้นในช่วง 2 วันหลังจากการเลือกตั้งประธานาธิบดีสหรัฐเสร็จสิ้นลง
ขณะที่ เซี่ยงไฮ้คอมโพสิตตลาดหุ้นจีน ดัชนีภาคเช้าปิดที่ 2,082.40 จุด ลดลง 31.63 จุด หรือ -1.50% หลังจากเอชเอสบีซี โฮลดิงส์เผย ดัชนีผู้จัดการฝ่ายจัดซื้อ (PMI) ภาคบริการของจีนในเดือน ต.ค. ลดลงมาอยู่ที่ 53.5 จาก 54.3 ในเดือนก.ย. แต่ตัวเลขที่สูงกว่าระดับ 50 บ่งชี้ว่ากิจกรรมภาคบริการของจีนยังมีการขยายตัว